?بلوچ ءِ اھدی زند?
دومی بھر,,,,
نوں ادءَ گپ کن ایں کہ پہ بلوچی ءَ مارا چے گَرز بوتگ.
 بلوچ ءَ ھر وھد ءَ وتی ھرچ کار وت گشاد کتگ ءُ پہ وتی ایمنی ءُ آسراتی ءَ وت کارےءِ کتگ.
 انچوش کہ گدان بوتگ.
 گدان مئے لوگ بوتگ اَنت مئے چُلّ بوتگ اَنت مئے امبار بوتگ اَنت مئے شَنک ءُ مَھلبانی جاہ اوں بوتگ اَنت گدان ءَ پس اوں مان بوتگ انت بزان یکیں گدان ءِ تہءَ درست بوتگ نوں پہ بلوچی ءَ سے چار گدان یکیں مرد ءَ کدی نہ بستگ کہ لڈ ءُ بار ءُ لڈ ءُ بوج اے بلاھیں جنجال بوتگ انت شما درست زان اِت ھمے واست ءَ یکیں گدان درست بوتگ
 گدان ءِ واست ءَ دراجیں ساد جوڑ کنگ بوتگ کہ سَک دراج بوتگ انت پہ ساد ءَ مارا الم پیش درکار بُوتگ ءُ ھما ساد ءِ ساز ءُ ساماں..
 یک برے ریدگیں پیش بوراِتگ آورتگ ءُ پدا پڈّ کتگ انت ءُ رِستگ ءُ چپتگ انت
 پدا ھمے چپتگیں ساد ھشک کتگ.
 ھشک کنگ ءَ پد اے سے ءُ چار روچ ءَ آپ ءَ کتگ انت کہ آپ وار بہ بنت. سے چار روچ ءَ پد چہ آپ ءَ در کتگ انت پدا ھشک کتگ انت اے گدان ساد بوت انت.
 دومی پدا ھر گدامی ءَ شش یا ھشت یا دوازہ گدان دار مان کنگ بوتگ.
 بلے اے دوازدہ داری گدان ھما مردم ءِ بوتگ کہ آ مردم بزان اے چار یا پنچ گدامانی مستر بوتگ ءُ مھمان دار ے بوتگ.
 چوناھا بلوچ ءَ زمانگ ءَ سر کماشے بوتگ چو مرچگیں بے سریں سرانی وڑیں سر نہ بوتگ انت آ ایمانداریں پُکتھیں سر بوتگ انت اگاں چار لوگ پہ بلوچی ءَ شُتگ گڑا اے چاریں لوگانی توک ءَ یکے مستر ءُ سرکماش الم بوتگ اگاں مھمانے اتکگ گڑا ھمے سرکماش ءِ لوگ ءَ بوتگ یا سلاہ ءُ بِناھے یا کجام مشکل ءُ جنجالے بوتگ گڑا مستر ھمے مردم بوتگ.
 گدان یا گِدام دار باز برا کہ دار نہ بوتگ گڑا مچی کرز ءَ گدان دار جوڑ کرتگ باز کرز یک جاہ کتگ پدا چو کمان ءَ جوٹ کتگ انت ءُ گدان دار جوڑ کتگ .
 باز مردم ءَ کنر داشتگ یا دگہ انچیں درچک کہ مھر ءُ مھکم ایں ءُ ریدگیں درچک بوتگ انت بلے گیشتر مئے ھند ءُ دمگاں کنر بوتگ کہ کنرءِ دار مُھر انت..
 کنر چہ کسانی ءَ داشتگ ءُ پاچان کتگ نوں مرد ءَ دیستگ کہ منی گدان دارءِ کابل انت گڑا بوراتگ ءُساب کتگ.
 اے دار یک برے سیدہ بوتگ.
 گڑا یک سادے اے دیم ءُ آ دیم ءَ بستگ ءُ دار کمان کتگ. بزان گومب کتگ پدا سِنگے برداتگ ءُ تاں دار ھشک بہ بیت ءُ گومب بہ بیت اے کہ ھشک بوتگ یک گدام دارے جوڑ بوتگ..
 انچو وتی گدان دار یک جاہ کتگ انت ءُ پورہ کتگ اَنت.
 گدان ءِ دار ءَ پد پہ گدان ءِ سرا اوں چیزے الم بوتگ کہ ھور باریندان گوات ءُ سردی ءَ بدار ایت ھشکیں دار گدان نہ بیت ما درست زان ایں
 گڑا گدان ءِ سرءِ واست ءَ بازءَ تگرد گوپتگ ءُ سرا داتگ بلے تگردی گدان کم بوتگ.
 چوناھا اے تگردی گدان ءِ باز ھند ءَ تگردو گوشگ بوتگ درستیں چیز رنگ چھرگ چو گدانیں بلے کہ تگرد سرا داتگ گڑا نام تگردو گوشتگ ات
 .. روان انت..
 گپور درملکی